Twee leerders vas vir moord op 17-jarige  Argieffoto Twee tieners is in hegtenis geneem in verband met die moord op ŉ 17-jarige meisie wie se liggaam Saterdag op ŉ vullisterrein buite Mokopane (Potgietersrus) in Limpopo gevind is. Kol. Moatshe Ngoepe, woordvoerder van die polisie, sê die meisie is Vrydag omstreeks 06:40 by haar huis weg skool toe, maar het nie weer teruggekeer nie. Gister het ŉ verbyganger op die meisie se liggaam afgekom waar dit op die vullisterrein gelê het, steeds met haar skooluniform aan. “Die vullisterrein is geleë tussen uitbreiding 14 en uitbreiding 20 in Mokopane. Die polisie is ontbied en het hulle saam met nooddienste na die toneel gehaas,” sê Ngoepe. Die meisie was egter reeds dood. Sy is later deur haar familie uitgeken as Tebatjo Nkoana. “Die polisie se voorlopige ondersoek het vasgestel Nkoana was ŉ leerder aan ŉ plaaslike hoërskool in Mokopane. Die polisie se ondersoek het uiteindelik gelei tot die inhegtenisneming van twee leerders van dieselfde skool, onderskeidelik 17 en 18 jaar oud,” het Ngoepe gesê. Die twee verdagtes sal binnekort in die hof in Mokopane verskyn.